Viva Grand Sport 1936

Nyt taitaa olla ensimmäinen peltiauto sekä myös ensimmäinen vieterivetoinen pieni Renault esittelyssä. Näitä pieniä Viva Grand Sportteja tehtiin jo vuonna 1920 perustetun CIJ:n toimesta vuosina 1935-38 muutamana erilaisena versiona, mallistossa oli avoautoja sekä tätä neliovista mallia. CIJ (Compagnie Industrielle du Jouet) valmisti ensin näitä peltisiä ja myöhemmin myös metallivaluisia Renault-leluja vuosina 1935-64, nykyään ne vanhemmat alkavat olla jo arvokkaita, hinta pyynnöt ovat useita satoja euroja.

Onneksi näitä tehdään myös uusiotuotantona, joten myös pienemmällä budjetilla pääsee 30-luvun tunnelmaan. Pienoismalli on hyvin tarkasti yli 80 vuoden takaisen esikuvansa jäljennös aina pakkauslaatikkoa myöten, pahvinen uusvanha paketti lyö laudalta nykyaikaiset pleksi- ja muovi kotelot. Laatikon sisäpahvissa on renkaille ja vieterimoottorille omat kolonsa, sieltä löytyy myös serfikaatti josta voimme lukea että näitä autoja on tehty vain 1000 kappaleen erä ja tämän yksilön valmistusnumero on 129. Jo pelkkä laatikko on mielestäni tyylikkään näköinen, autosta puhumattakaan.

Yhdestä pellinpalasta prässätty kori on maalattu perinteisellä CIJ:n sinisellä värillä, eikä korissa ole mitään muuta erillistä osaa kuin peltinen jäähdyttäjän säleikkö. Ovet ja konepellin sivuritilät ovat toteutettu muutamalla mustalla viivalla, ajovalot hopealla maalilla. Korissa on todellakin hyvin yksinkertainen, mutta ne muodot, ne ovat täydelliset. Voisikohan tätä kutsua jo Art deco-tyyliksi? Ja kas, netin kuukle-haku ainakin hyväksyi 30-luvun virtaviivaisesti muotoillut ranskalaiset autot sen tyylisuunnan edustajaksi.

Takaapäin kuvattuna auton pelkistetyt muodot tulevat parhaiten esille, salmiakkilogo on ainakin riittävän kokoinen ja siitä käy hyvin selville auton malli. Vieterimoottorin kotelo vähentää takavetoisen auton maavaraa huomattavasti, mutta ei se kovin paljoa häiritse vitriinin lasihyllyllä. Ja se moottori muuten toimii ihan oikeasti, sen verran raaskin kokeilla että kyllä se ympyrää pyöri ihan sujuvasti.

Koska sivuikkunoissakaan ei ole laseja niin sisälle näkee todella hyvin, näin nykyisenä digiaikana on suorastaan rentouttavaa katsella vanhanaikaisen vieterimoottorin mekaniikkaa ja sen toimintaa.

Toinen pellinkappale muodostaa pohjalevyn, etupyörien kääntyminen on järjestetty nerokkaasti. pieni jousi pitää etuakselin paikoillaan säädetyissä koloissa. Toimiva ja yksinkertainen toteutus!

Viimeiset kuvat ovat otettu varsinaisen CIJ-tietosanakirjan päällä. Mick Dupratin kirjoittama ”Les Jouets Renault” teos käsittelee vain ja ainoastaan CIJ.n valmistamia alkuperäisiä Renault-leluja, siitä löytyy aivan kaikki tieto mitä maa päällään kantaa näiden valmistuksista. Siinä kirjassa on vain yksi pieni sujuvaa lukemista haittaava juttu, se Ranskankielinen. Mutta kuvat ja yksityiskohtainen luettelo auttavat kokonaisuuden ymmärtämistä. 30-luvulla autoa valmistettiin myös yksiosaisella tuulilasilla, asuntovaunukin kulki kevyesti perässä.

Tämän uustuotanto Viva Grand Sportin valmistaja on CIJ, tosin tuon nimen omistaja on ollut vuodesta 2007 Norev. Valmistusmaa on Kiina.